**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.02.2019, ora 08.00 –26.02.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 26.02.2019, ora 7.00**

**RÂURI**

 **Debitele au fost relativ staţionare**, exceptând râurile din bazinele hidrografice: Crişuri, Bârzava, Moraviţa, Caraş, Nera, Cerna, Suceava, Trotuş, cursul Siretului, Bârlad, cursul superior al Prutului, cursul mijlociu şi inferior al Mureşului şi cursul inferior al Someşului, unde au fost în scădere uşoară.

 Debitele se situează, în general, la valori cuprinse între 50-90 % din valorile multianuale lunare, mai mari (în jurul și peste normalele lunare) pe râurile din bazinele hidrografice: Arieş, Caraș, Nera, Cibin, Siret (exceptând unii afluenţi ai Bârladului și bazinul superior al Buzăului), Prut (exceptând Jijia) şi bazinele superioare ale Vișeului și Jiului.

 Formațiunile de gheață (gheaţă la mal, năboi și izolat pod de gheaţă) existente în bazinele hidrografice: Vișeu, Iza, Someş, Crişul Repede, Mureș, Olt, Siret, Prut, bazinul superior al Jiului, bazinele superioare și mijlocii ale Argeșului și Ialomiței și izolat pe unele râuri din Banat și Dobrogea s-au menţinut fără modificări importante.

 Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staţionare**, exceptând râurile din bazinele hidrografice: Crişuri, cursul Siretului, Bârlad, cursul superior al Prutului, cursul mijlociu şi inferior al Mureşului şi cursul inferior al Someşului, unde vor fi în scădere uşoară.

Formațiunile de gheață existente pe râurile din nordul, centrul, sudul și estul țării se vor menține fără modificări importante.

 Nivelurile pe râuri la stațiile hidrometrice se vor situa sub **COTELE DE ATENȚIE**.

 **DUNĂRE**

**Debitul la intrarea în ţară** (secţiunea Baziaş) în intervalul 25-26.02.2019 **a fost staţionar, având valoarea de 4.800 m3/s**, sub media multianuală a lunii **februarie (5300 m3/s).**

În aval de Porţile de Fier debitele au fost în creștere la Gruia și în scădere pe sectorul Calafat – Tulcea.

**Debitul la intrarea în ţară** (secţiunea Baziaş) **va fi staţionar (4800 m3/s).**

În aval de Porţile de Fier debitele vor fi în creştere la Guia – Calafat şi scădere pe sectorul Bechet–Tulcea.

**2.** **Situaţia meteorologică în intervalul 25.02.2019, ora 08.00 –26.02.2019, ora 06.00**

**În ţară,** vremea a fost predominant frumoasă și a continuat să se încălzească, cu precădere în Moldova, unde a devenit, local, deosebit de caldă pentru această dată. Cerul a fost variabil în jumătatea de nord a țării și mai mult senin în rest. Vântul a suflat slab și moderat, cu intensificări pe crestele montane, în special ale Munților Banatului unde temporar a spulberat zăpada, precum și în regiunile estice și sud-estice. Stratul de zăpadă măsurat aseară la ora 20 în platformele stațiilor meteorologice, prezent local în zona de munte și izolat în restul teritoriului, era de până la 258 cm la munte (Masivul Făgăraș), până la 9 cm în Oltenia, până la 27 cm în Transilvania și până la 7 cm în Maramureș (până la 7 cm), iar în Muntenia și în Moldova nu mai depășea 2...4 cm. Temperaturile maxime au fost cuprinse între -2 grade la Miercurea Ciuc și 12 grade la Botoșani, iar la ora 06.00 se înregistrau valori termice cuprinse între -16 grade la Miercurea Ciuc și 5 grade la Cotnari.

**Observaţie:** *De ieri dimineață, de la ora 06.00, au fost în vigoare 2 mesaje de atenționare cod galben pentru fenomene meteorologice periculoase imediate, emise de SRPV Timișoara.*

**La Bucureşti,** vremea a fost frumoasă și a continuat să se încălzească, devenind normală termic pentru această dată. Cerul a fost mai mult senin, iar vântul a suflat slab și moderat. Temperatura maximă a fost de 6 grade la toate stațiile meteo, iar la ora 06.00 se înregistrau -4 grade la Băneasa, -3 grade la Filaret și -2 grade la Afumați.

**3. Prognoza meteorologică în intervalul 26.02.2019, ora 08.00 –27.02.2019, ora 08.00**

**În ţară,** cerul, variabil ziua, se va înnora treptat începând cu orele serii în majoritatea regiunilor, iar local și temporar în cele nordice, centrale și estice, precum și la munte se vor semnala precipitații. Acestea vor fi în general slabe cantitativ, sub formă de ninsoare în zona montană și în Maramureș, predominant sub formă de ninsoare în Transilvania și mixte în rest. Vântul va sufla slab și moderat cu intensificări la munte, în special în zona înaltă a Carpaților Meridionali și Orientali, unde la rafală se vor atinge și depăși viteze de 80 km/h, viscolind ninsoarea și spulberând zăpada, iar la cote mult mai reduse și în Moldova, unde cu precădere în jumătatea de nord a acestei regiuni, local se vor înregistra viteze în general de peste 55 km/h. Regimul termic va fi caracterizat de valori apropiate de cele specifice datei, astfel încât maximele se vor încadra între 2 și 10 grade, iar minimele între -5 și 2 grade.

**La Bucureşti,** cerul va fi variabil, cu înnorări în a doua parte a intervalului când probabilitatea de apariție a precipitațiilor, slabe cantitativ va fi în creștere. Vântul va sufla slab și moderat. Temperatura maximă va fi de 8... 9 grade, iar cea minimă de -2...0 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 25 februarie 2019, ora 20.00 – 26 februarie, 2019 ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU şi PARÂNG - Șureanu** | **RISC ÎNSEMNAT (3)** | **RISC MODERAT (2)** |
| **Munții Vlădeasa – Muntele Mare** | **RISC MODERAT (2)** | **RISC MODERAT (2)** |
| **Grupa Nordică a Carpaților Orientali****(zona Munților Rodnei) şi Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC ÎNSEMNAT (3)** | **RISC MODERAT (2)** |

**Evoluția vremii în ultimele 24 de ore**

Vremea s-a încălzit față de intervalul precedent. Cerul a fost variabil. Vântul a suflat slab și moderat, cu intensificări pe creste, cu rafale ce au depășit 90 km/h în vestul Meridionalilor, spulberând zăpada. Pe arii restrânse, s-a semnalat ceață. Stratul de zăpadă a scăzut cu până la 4 cm în aproape toate masivele.

**STAREA STRATULUI DE ZĂPADĂ la data de 25.02.2019, ora 14.00:**

Carpații Meridionali: 258 cm la Bâlea-Lac, 156 cm Vf. Țarcu, 127 cm la Vf. Omu, 103 cm la Păltiniș, 86 cm la Sinaia, 78 cm la Cuntu, 74 cm la Parâng, 51 cm la Predeal, 28 cm la Fundata.

Carpații Orientali: 103 cm la Vf. Călimani, 103 cm la Bucin, 111 cm la Vf. Lăcăuți, 85 cm la Vf. Ceahlău-Toaca, 36 cm la Iezer - Vf. Pietrosul Rodnei, 26 cm la Poiana Stampei.

Carpații Occidentali: 110 cm la Semenic, 91 cm la Stâna de Vale, 75 cm la Vladeasa cota 1400 m, 48 cm la Vf. Vlădeasa, 27 cm la Roșia Montană.

**EVOLUŢIA VREMII ÎN INTERVALUL: 25.02.2019, ora 20.00 – 26.02.2019, ora 20.00:**

Vremea va continua să se încălzească ușor. Cerul va fi temporar noros noaptea, mai mult noros ziua. Pe arii restrânse în jumătatea estică a Carpaților Meridionali și în Carpații Orientali va ninge în cursul zilei, iar trecător va fi lapoviță la altitudini sub 1500 m. Vântul va sufla în general moderat, cu intensificări temporare de peste 80 km/h în Carpații Meridionali și Orientali din sector nord-vestic, iar în restul masivelor cu intensificări locale de 55-60 km/h, viscolind sau spulberând zăpada.

**Peste 1800 m:** temperaturi minime: -10 la -6 gr.C; temperaturi maxime: -8 la -2 gr.C

**Sub 1800 m:** temperaturi minime: -11 la -4 gr.C; temperaturi maxime: -4 la 2 gr.C;

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș:**

**La altitudini mai mari de 1800 m: RISC MARE (4)**

La peste 1800 m, zăpada transportată de vânt are grosimi considerabile în zonele adăpostite unde a fost depozitată. Vântul va crește treptat în intensitate, din sector predominant nord-vestic, cu rafale de peste 90 km/h, ducând la creșterea actualelor depozite din zonele adăpostite, precum și la formarea unor noi plăci de vânt, mai ales pe versanții cu expoziție sudică și estică. Principalele riscuri pentru declanșarea avalanșelor le reprezintă numeroasele plăci de vânt, coeziunea slabă dintre stratul nou și cel vechi, separate de cruste de gheață, precum și instabilitatea noului strat de zăpadă.

**La altitudini mai mici de 1800 m: RISC ÎNSEMNAT (3)**

Sub 1800 m: și aici zăpada transportată de vânt are grosimi considerabile în zonele adăpostite, unde a fost depozitată. Pe pantele suficient de înclinate, atât spontan, cât și la supraîncărcări slabe se pot declanșa avalanșe, iar în zonele unde zăpada este acumulată în depozite, riscul de avalanșe este mai ridicat.

 **b). în masivul Bucegi:**

**La altitudini mai mari de 1800 m: RISC ÎNSEMNAT (3)**

La peste 1800 m, vântul va crește treptat în intensitate, din sector predominant nord-vestic, cu rafale de peste 90 km/h, ducând la creșterea actualelor depozite din zonele adăpostite, precum și la formarea unor noi plăci de vânt. La supraîncărcări slabe se pot declanșa avalanșe de dimensiuni medii.

**La altitudini mai mici de 1800 m: RISC MODERAT (2)**

Sub 1800 m, stratul de zăpadă este compactat, dar în anumite zone adăpostite s-au format depozite însemnate de zăpadă. Spontan sunt posibile unele curgeri de suprafață, iar la supraîncărcări se pot declanșa avalanșe de dimensiuni mici.

 **c).** **în masivele Țarcu – Godeanu şi masivul Parâng – Șureanu:**

**La altitudini mai mari de 1800 m: RISC ÎNSEMNAT (3)**

La peste 1800 m, riscul producerii avalanșelor va rămâne însemnat, mai ales datorită intensificărilor temporare ale vântului, care vor forma noi plăci de vânt. Pe pantele suficient de înclinate, mai ales în zonele unde zăpada este acumulată în depozite se pot declanșa avalanșe chiar și la supraîncărcări slabe.

**La altitudini mai mici de 1800 m: RISC MODERAT (2)**

Sub 1800 m, stratul este în general compactat. Acest strat în general nu are grosime mare, dar în anumite zone adăpostite s-au format depozite însemnate de zăpadă. Spontan sunt posibile unele curgeri de suprafață, iar la supraîncărcări se pot declanșa avalanșe de dimensiuni mici și medii.

 **d). în Munții Vlădeasa – Muntele Mare: - RISC MODERAT (2)**

La suprafață se găsește un strat puțin consistent de zăpadă, depusă peste vechiul strat care este în general compactat și stabilizat. În cazuri izolate, pe pantele mai înclinate, mai ales în zonele cu depozite însemnate de zăpadă, la supraîncărcări, sunt condiții pentru declanșarea avalanșelor.

**e). în Grupa Nordică a Carpaților Orientali (zona Munților Rodnei) şi în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

La peste 1800 m, în următorul interval, stratul nou de zăpadă se va depune peste cel vechi, relativ stabilizat, ce are la suprafață și cruste de gheață, astfel încât va putea aluneca cu ușurință peste acesta, declanșând avalanșe, mai ales pe pantele suficient de înclinate. Principalul risc îl reprezintă plăcile de vânt, care au o coeziune slabă cu stratul mai vechi, iar la supraîncărcări slabe se pot declanșa avalanșe. În zonele unde zăpada este acumulată în depozite riscul de avalanșe este mai ridicat.

**La altitudini mai mici de 1800 m: RISC MODERAT (2)**

La altitudini mai mici de 1800 m stratul de zăpadă are dimensiuni mai reduse și este relativ stabilizat, avalanșele fiind posibile doar în cazuri izolate, la supraîncărcări mari.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■ - pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 22-24.02.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**APM Buzău** informează că **la data de 25.02.19, ora 12.10, s-a produs un incendiu la SC Coral Distribuţie SA, în Mun. Buzău, cu aprinderea a 20 anvelope, care a fost stins de ISU**. Nu se cunoşte cauza incendiului.

1. **În domeniul solului şi vegetaţiei**

**CJSU Gorj** informează că **la 25.02.2019, datorită precipitaţiilor s-a reactivat alunecarea de teren în sat Bustuchin jud Gorj, blocând albia minoră a râului Amaradia pe 100 m liniari.** Personalul de specialitate a S.G.A.Gorj s-a deplasat în teren pentru constatarea situaţiei şi propuneri de lucrări de reabilitare a zonei afectate împreună cu primăria comunei Bustuchin. S-a constatat faptul că este necesară devierea cursului râului Amaradia, pe malul stâng cu 300 m pentru a ocoli frontul alunecării, pentru a nu se bloca total cursul de apă şi să fie puse în pericol gospodăriile din aval.

Utilajele din dotarea Sistemului de Gospodărire a Apelor Gorj pot fi puse la dispoziţie la solicitarea primăriilor.

**ARBDD** informează telefonic despre **un incendiu de vegetaţie uscată, stuf, papură şi vegetaţie ierboasă, izbucnit în 25.02.2019, ora 16:00, în zona districtului Caraorman, zona inundabilă Mocansca, jud. Tulcea**. Se va reveni cu informaţii suplimentare.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.02.2019 - 25.02.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE